HS kävi läpi poliisin tutkinta-aineiston kesäillalta 2015. Näin ilta eteni.

Syyskuu oli vain parin päivän päässä, mutta sinä lauantaina tarkeni vielä t-paidassa. Elettiin kesän viimeistä viikonloppua.

Kun aurinko laski ja repusta oli jo kaivettava ylle hupparia, mäennyppylälle mäntyjen katveeseen ilmaantui vapaapäivistä iloitsevaa nuorisoa. Äänekästä ja ehtiväistä, kuten nuoriso tavallisesti. Kaikki eivät tunteneet toisiaan, mutta K46:n ympärillä tutustuttiin, ja saattoivatpa jotkut vähän ihastuakin toisiinsa.